Një nga investitorët e interesuar për ndërmarrjen e kombinatit të Kavadarit "Feni industri" tanimë është brenda kompanisë dhe pa problem kryen kontroll mbi gjendjen e kombinatit. Këtë për "Post.mk" e pohoi Pece Ristevski, kryetari i Sindikatës së Industrisë, Xehetarisë dhe Energjetikës, i cili potencoi se nuk ka pasur asnjë problem gjatë hyrjes as nga ana e pronarëve, e as nga të punësuarit në kombinat.
Sipas informatave jozyrtare, për momentin në "Feni" kontroll po kryen Fondi i Zvicrës, i cili është një prej investitorëve potencialë, përveç Fondit të Britanisë dhe një kompanie franceze-izraelite. Sipas bankave kreditore, në lojë ende është edhe "Enekodi" i Bullgarisë, nëse kompania në praktikë dëshmon se ka qëllime serioze me "Feni".
"Kërkesat jona janë të qarta, vazhdimësia në marrëdhënien pune, domethënë pa ndërprerje dhe pagesa e rrogave çdo muaj, mbetja e të gjithë të punësuarve në punë. Të gjithë investitorët duhet patjetër të arrijnë marrëveshje me kreditorët, pra me bankat, transportierët dhe të tjerët, për atë se në cilën mënyrë dhe periudhë do ta shlyejnë borxhin. Ky është prioriteti i vetëm. Së dyti, patjetër duhet t'i sigurojnë ato mjete për repromateriale, t'i sigurojnë të gjitha kushtet për zhvillimin normal të procesit të prodhimit", thotë Ristevski.
Drejtuesi i përkohshëm të falimentimit, Mirosllav Anastasievski, shpjegon se në këtë fazë të procedurës, autorizimet e drejtuesit të përkohshëm të falimentimit janë lidhur me rruajtjen e pronës së borxhliut dhe mbrojtjen e interesave të kreditorëve.
Tre kreditorët më të mëdhenj, Banka Komerciale, Stopanska Banka dhe Silk Roud, të cilave kombinati u ka borxh prej 40 milionë eurosh, në brifingun me gazetarët informuan se tanimë kanë hyrë në negociata me investitorë të huaj të cilët janë interesuar dhe tanimë e kanë kontrolluar portofolin e tyre që të shohin nëse kanë kapacitet që ta "sanojnë" kombinatin e Kavadarit.
Bankat nuk janë aq optimiste se tërë procedura dhe restartimi do të mund të përfundojnë për dy muaj, siç ishte paralajmëruar paraprakisht. Presin që pronarët e tanishëm, duke përpjekur ta zvarrisin procedurën e falimentimit, t'u bëjnë pengesa juridike.
Seanca e re për shqyrtimin e mundësisë për hapjen e falimentimit për "Feni" është përcaktuar për më 29 nëntor, në Gjykatën Themelore të Velesit. (A.F.)